《溪上踏月调方容》
清代·杨士凝

明月出树间，良夜气以静。溪水鸣潺潺，柔浪撼倒景。

吾徒乃无事，投足避闾井。故人送柴门，有烛未须秉。

穿汀互歌答，花径曲于绠。碧海流清光，搜奇刻妆靓。

造化无停机，变态在俄顷。林深杂渔唱，不异太古永。

名浮何足竞，蹙蹙究靡骋。神役中动摇，就儒耻进幸。

诗书散左右，字字尽斫郢。微言立根株，内固则外屏。

惟我二三子，相对心耿耿。交病还交攻，自励诚自幸。

悔尤何穷斯，掩德讵一眚。波澜触尘网，谐笑蹈语阱。

林杪落梵钟，流响发深省。爽气涤酒肠，野色洗诗境。

感愤机两忘，风露戛衣冷。一啸溪光溶，归路散人影。

作者简介：杨士凝，字笠乘，武进人。康熙丁酉举人。有《芙航诗襭》。